
Η συναρπαστική αφήγηση των μοναδικών επιτευγμάτων των δύο πρωτοπόρων γιατρών-ιδρυτών της BioNTech, Οζλέμ Τουρετζί και Ουγούρ Σαχίν, των οποίων η έρευνα 
για το mRNA οδήγησε στην ταχεία ανάπτυξη του εμβολίου για την Covid-19.

Το βιβλίο Το εμβόλιο που άλλαξε τον κόσμο – Η συγκλονιστική μάχη για να νικήσουμε την πανδημία, που κυκλοφορεί από τις Εκδόσεις Παπαδόπουλος, είναι το αποτέλεσμα της συνεργασίας των δύο ερευνητών με τον δημοσιογράφο Τζο Μίλερ, ο οποίος παρακολουθούσε πολύ στενά και κατέγραφε τις αγωνιώδεις προσπάθειές τους. Παρουσιάζει –με μεστή αφήγηση που κόβει την ανάσα– την εκπληκτική πορεία τους προς έναν τεράστιο επιστημονικό θρίαμβο και αποκαλύπτει όλα τα μυστικά του νέου θαύματος της επιστήμης που έδωσε ελπίδες για εμβόλια ενάντια σε ασθένειες όπως ο καρκίνος. 

Καθιστώντας τον αναγνώστη κοινωνό της απίστευτης επιστημονικής προόδου που επιτεύχθηκε τα τελευταία χρόνια ως αποτέλεσμα της σκληρής δουλειάς των ερευνητών, το βιβλίο αποκαλύπτει πώς οι δύο γιατροί μπόρεσαν να αναπτύξουν είκοσι υποψήφια εμβόλια μέσα σε λίγες εβδομάδες, να πείσουν τις μεγάλες φαρμακευτικές να υποστηρίξουν το φιλόδοξο σχέδιό τους, να αντιμετωπίσουν τις πολιτικές παρεμβάσεις από την κυβέρνηση Τραμπ και την Ευρωπαϊκή Ένωση και να διαθέσουν περισσότερες από τρία δισεκατομμύρια δόσεις του εμβολίου Pfizer/BioNTech σε όλο τον κόσμο, σε χρόνο ρεκόρ. 


Είπαν για  το βιβλίο: 
«Μια ιστορία πολύτιμη γιατί καταγράφει όλα τα στάδια μιας καινοτομίας, από την έρευνα μέχρι τη μαζική παραγωγή, και τη δύσκολη δουλειά του επιστήμονα-επιχειρηματία».
Αρίστος Δοξιάδης, Βig Pi Ventures

«Έχω διαβάσει το βιβλίο του Τζο Μίλερ σχετικά με την ανάπτυξη του εμβολίου της BioNTech. Ο Ουγούρ Σαχίν είχε ήδη αντιληφθεί την έκταση της πανδημίας στις 24 Ιανουαρίου 2020. Εγώ δεν ήμουν τόσο γρήγορη».
Άνγκελα Μέρκελ, πρώην Καγκελάριος της Γερμανίας 

«Η Pfizer αρχικά απέρριψε το εμβόλιο για τον Covid καθώς δεν πίστευε ότι ο ιός θα εξαπλωνόταν τόσο. Το ζευγάρι που πρωτοστάτησε στη δημιουργία του εμβολίου που χορηγήθηκε σε εκατομμύρια ανθρώπους σε όλο τον κόσμο λέει πώς ο φαρμακευτικός γίγαντας εσφαλμένα υπέθεσε ότι η επιδημία θα περιοριστεί γρήγορα».
The Telegraph 

«Οζλέμ Τουρετζί και Ουγούρ Σαχίν: ο πιο διάσημος γάμος στην επιστήμη, μετά τη Μαρί και τον Πιερ Κιουρί που ανακάλυψαν τη ραδιενέργεια».
The Times (London)

	Η Δρ Οζλέμ Τουρετζί και ο Δρ Ουγούρ Σαχίν είναι το ζεύγος που ίδρυσε την BioNTech και ανέπτυξε το πρώτο εμβόλιο για την Covid-19 στον κόσμο. Παιδιά Τούρκων μεταναστών εργατών στη Γερμανία, σπούδασαν γιατροί και απέκτησαν διδακτορικό στη μοριακή βιολογία και την ανοσοθεραπεία. Με τεράστιο έργο στον τομέα της μεταφραστικής ογκολογίας, έχουν συγγράψει εκατοντάδες επιστημονικά άρθρα και μελέτες. Το 2022 έλαβαν το Βραβείο Paul Ehrlich για τη συνεισφορά τους στην έρευνα της τεχνολογίας mRNA.

Ο Τζο Μίλερ είναι ο ανταποκριτής των Financial Times στη Φρανκφούρτη. Στο παρελθόν είχε συνεργαστεί με το BBC News στο Λονδίνο, στη Νέα Υόρκη, στο Δελχί και το Βερολίνο.

